ไฟแนนเยลไดเจสต์
บางจากกำไร 2 พันล้านทรุด 9%
8 พ.ค. 2556

บางจากกำไร 2 พันล้านทรุด 9%
บริษัท บางจากปิโตรเลียม (BCP) เปิดเผยผลประกอบการงวดไตรมาสแรก ปี 2556 กำไรสุทธิ 2,198.29 ล้านบาท คิดเป็นกำไรสุทธิหุ้นละ 1.60 บาท ลดลง 9.84% จากช่วงเดียวกันปีก่อนกำไรสุทธิ 2,438.32 ล้านบาท หรือ 1.77 บาทต่อหุ้น 
ทั้งนี้ ธุรกิจโรงกลั่นน้ำมันและไบโอฟูเอลมีกำไรก่อนภาษี ดอกเบี้ยและค่าเสื่อม (อิบิตดา) จำนวน 2,816 ล้านบาท ลดลง 9.7% เทียบกับไตรมาสแรกปีก่อน โดยค่าการกลั่นพื้นฐานของธุรกิจโรงกลั่นน้ำมันเฉลี่ย 2,147 ล้านบาท เพิ่มขึ้น 234 ล้านบาท หรือ 12.2% แต่มีกำไรจากสต๊อกน้ำมันลดลง 405 ล้านบาท หรือ 26.4% และกำไรจากธุรกรรมป้องกันความเสี่ยงด้านอัตราแลกเปลี่ยนและส่วนต่างน้ำมันดิบและผลิต ภัณฑ์น้ำมันล่วงหน้าลดลง 65 ล้านบาท หรือ 46.4%
SNC จ่อลดปันผล อ้างลงทุนเพิ่ม
นายสามิตต์ ผลิตกรรม รองประธานกรรมการ บริหาร บริษัท เอส เอ็น ซี ฟอร์เมอร์ (SNC) เปิดเผย ว่า ในปีนี้คาดว่าคงจะจ่ายเงินปันผลน้อยกว่าปีก่อน เนื่องจากมีการขยายการลงทุนจำนวนมากและมีภาระดอกเบี้ยจ่าย ซึ่งตั้งงบลงทุน 600-700 ล้านบาท โดยจะเป็นการลงทุนในบริษัท สแกน ประมาณ 300-400 ล้านบาท ทั้งนี้ในปีที่ผ่านมาบริษัทจ่ายเงินปันผลหุ้นละ 1.60 บาท 
อย่างไรก็ตาม บริษัทยังคงเป้าหมายรายได้และกำไรสุทธิในปีนี้เติบโต 20% สำหรับในระยะ 3 ปีข้างหน้าบริษัทยังมองเป้ารายได้เติบโต 10-20% โดยปี 2557 จะเริ่มรับรู้รายได้จากบริษัทย่อยที่ได้ลงทุนไปก่อนหน้า 
สำหรับภาพรวมอุตสาหกรรมที่เกี่ยวข้องกับเครื่องปรับอากาศและตู้เย็นยังเติบโตได้ตามคาดการณ์ และบริษัทไม่ได้รับผลกระทบจากค่าเงินบาทแข็ง
ด้านผลการดำเนินงานในไตรมาสแรก ปี 2556 กำไรสุทธิ 158.77 ล้านบาท หรือ 0.55 บาทต่อหุ้น เติบโต 16.57% จากที่มีกำไรสุทธิ 136.20 ล้านบาท หรือ 0.47 บาทต่อหุ้น ในช่วงเดียวกันปีก่อน 
‘ประพันธ์’ ลาออกจาก EASTW
บริษัท จัดการและพัฒนาทรัพยากรน้ำภาคตะวันออก (EASTW) แจ้งว่า นายประพันธ์ อัศวอารี ได้พ้นจากตำแหน่ง กรรมการผู้อำนวยการใหญ่ โดยมีผลตั้งแต่วันที่ 2 พ.ค. 2556 เป็นต้นไป 
ทั้งนี้ บริษัทอยู่ระหว่างการสรรหากรรมการผู้อำนวยการใหญ่
เจมาร์ทตั้งบริษัทย่อยลุยด้านลงทุน
บริษัท เจมาร์ท (JMART) แจ้งว่า บริษัทได้จดทะเบียนจัดตั้งบริษัทย่อยแห่งใหม่ ชื่อ บริษัท เจมาร์ท โฮลดิ้ง ดำเนินธุรกิจด้านการลงทุน สัดส่วนการถือหุ้น 99.99% ของทุนจดทะเบียน 1 ล้านบาท ทุนชำระแล้ว 1 ล้านบาท ประกอบด้วยหุ้นสามัญ 1 แสนหุ้น มูลค่าหุ้นที่ตราไว้ต่อหุ้น 10 บาท โดยจะใช้เงินลงทุนจากเงินทุนหมุนเวียนของบริษัท
จัสมินโชว์กำไรทะยาน 82%
บริษัท จัสมิน อินเตอร์เนชั่นแนล (JAS) กำไรสุทธิไตรมาสแรก จำนวน 775.60 ล้านบาท กำไรต่อหุ้น 0.11 บาท เพิ่มขึ้น 82% จากช่วงเดียวกันปีก่อนกำไรสุทธิ 425.58 ล้านบาท กำไรต่อหุ้น 0.06 บาท
บริษัทและบริษัทย่อยมีรายได้รวม 2,717.2 ล้านบาท เพิ่มขึ้น 11.9% จากช่วงเดียวกันปีก่อน โดยรายได้ส่วนใหญ่ประมาณ 85% มาจากบริษัท ทริปเปิลที บรอดแบนด์ (TTTBB) และบริษัท ทริปเปิลที อินเทอร์เน็ต (TTTI) อีกทั้งกำไรจากการดำเนินงานจำนวน 777.6 ล้านบาท เพิ่มขึ้น 65.6% จากงวดปีก่อน โดยค่าใช้จ่ายในการดำเนินงานไม่เพิ่ม ขณะที่ค่าใช้จ่ายทางการเงินลดลง เนื่องจากภาระหนี้ลดลงและมีกำไรจากอัตราแลกเปลี่ยน 49.6 ล้านบาท